Det var en direkte duel om en plads i EM-semifinalen, som Danmark og Rumænien onsdag udkæmpede i Helsingborg Arena, og det endte i dansk triumf.

Efter en forrygende indsats, især i målet af Sandra Toft, vandt Danmark kampen med 21-17.

Kampen om femtepladsen var hjemme med Ruslands uafgjorte resultat mod Ungarn, men ville Danmark mere end det, altså i semifinalen, så krævede det en sejr over Rumænien. Og det ville man.

Læs også : VIDEO Kampens detalje? Maria Fisker fisker bolden fra verdens bedste

Danskerne åbnede kampen med et aggressivt forsvar, som tacklede igennem.

Allerede inden uret havde rundet fem minutter, havde Danmark fået to gule kort, og Mette Tranborg var sendt til afkøling i to minutter.

Neagu nede i gear

Anne Mette Hansen startede i vanlig, optimistisk stil offensivt, og hun stod for Danmarks to første mål i den tætte indledning.

På forhånd var respekten for Rumæniens anfører, Cristina Neagu, stor, men det var ikke hende, som gav Danmark de største problemer til at starte med.

I stedet var det den hurtige playmaker Eliza Buceschi, som scorede Rumæniens fire første mål - tre af dem sat ind på straffekast.

Der var spillet mere end et kvarter, førend Neagu første gang løsnede et skud udefra, og den blev sendt over.

Læs også : Santa Klavs græder af lykke over dansk juleeventyr

Stjernens manglende succes udnyttede danskerne optimalt. Med gode angrebsåbninger skabte man rigeligt med chancer, og fire minutter før pausen kunne en stærk Anne Mette Hansen bringe Danmark på 11-9.

Det begyndte at dufte af en dansk semifinale i Göteborg med 12-10 ved pausen. Især fordi Neagu slet ikke kunne få sit spil i gang.

Hun sluttede første halvleg med blot én scoring på seks forsøg, og det var ikke kun, fordi hun skød forbi. Sandra Toft stod fremragende i det danske mål.

Det var helt tydeligt, at den første halvleg havde givet danskerne endnu mere selvtillid, og man kom blæsende ud efter pausen.

Stærk dansk 2. halvleg

Sandra Toft blev ved med at levere redninger, og i den anden ende fortsatte det gode angrebsspil. Trods et par udvisninger rykkede Danmark til 17-12.

Desperationen blev mere og mere tydelig hos Rumænien. Hver gang Neagu forsøgte sig, stod Sandra Toft i vejen. Og i modsatte ende bombede Anne Mette Hansen løs.

Med 14 minutter kunne Stine Jørgensen bringe Danmark på 20-13 på straffekast, men hun brændte, og så krøb Rumænien tættere på.

Læs også : Kontra-Cam: Hollandsk maskine løb over Spanien

Selv om det danske angrebsspil faldt i niveau, så holdt man stand defensivt, så rumænerne aldrig kom tæt på.

Danmark er klar til semifinalen efter sejr på 21-17.

Sejren var en kærkommen revanche, efter at Rumænien slog Danmark både i OL-kvalifikationen tidligere i år samt i kvartfinalen ved VM i 2015.